3.

Dôvodová správa

A.	Všeobecná časť

	Návrh opatrenia vychádza zo splnomocňovacieho ustanovenia § 38a ods. 4 zákona č. 483/2001 Z. z. o bankách a o zmene a doplnení niektorých zákonov v znení zákona č. 69/2005 Z. z., ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov. 
Obsahom návrhu opatrenia NBS je upraviť náležitostí analýzy rizík, ktorú budú banky a pobočky zahraničných bánk povinné vypracovať s cieľom posúdenia hrozby lúpežného prepadnutia resp. bezpečnostnej situácie jednotlivých obchodných miest - pracovísk, kde poskytujú služby klientom a vyvodiť potrebné bezpečnostné opatrenia.
Analýza rizík nebude priamo zakladať povinnosť banky a pobočky zahraničnej banky realizovať všetky bezpečnostné opatrenia, ktoré uvádza opatrenie NBS, tvoriace obsah analýzy. Prioritu bude mať komplexné posúdenie pravdepodobnosti hrozby lúpežného prepadnutia. Bankové subjekty by mali na základe vykonanej analýzy a pri efektívnom vynaložení nákladov realizovať tie z bezpečnostných opatrení, ktoré budú nevyhnutné na ochranu pred lúpežnými prepadnutiami vzhľadom na konkrétne podmienky obchodného miesta. Tým súčasne znížia hrozbu a pravdepodobnosť lúpežných prepadnutí, zabezpečia ochranu zamestnancov a klientov ako aj ochranu peňažnej hotovosti a vlastného majetku.
	Predložený návrh opatrenia je v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. 

Doložka zlučiteľnosti
k návrhu Opatrenia Národnej banky Slovenska o analýze rizík súvisiacich s bezpečnosťou prevádzkových priestorov bánk a pobočiek zahraničných bánk

1.	Názov návrhu opatrenia:
Opatrenie Národnej banky Slovenska o obsahu a rozsahu analýzy rizík súvisiacich s bezpečnosťou prevádzkových priestorov bánk a pobočiek zahraničných bánk, v ktorých sa uskutočňuje styk s klientmi a súčasne manipulácia s peňažnou hotovosťou

2.	Navrhovateľ:
Národná banka Slovenska.

3.	Záväzky Slovenskej republiky vo vzťahu k Európskym spoločenstvám a k Európskej únii:
Zo Zmluvy o pristúpení Slovenskej republiky k Európskej únii ani z materiálu ohľadom gestorstva smerníc nevyplývajú žiadne záväzky.

4.	Problematika návrhu opatrenia:
a)	nie je upravená v práve Európskych spoločenstiev:
b)	nie je upravená v práve Európskej únie.

5.	Stupeň zlučiteľnosti návrhu opatrenia s právom Európskych spoločenstiev a právom Európskej únie:
Problematika predloženého návrhu opatrenia nezasahuje do regulácie obsiahnutej v Smernici 2000/12/ES.
Vzhľadom na uvedené a vnútroštátny charakter upravovanej problematiky je bezpredmetné vyjadrovanie súladu (stupňa zlučiteľnosti) návrhu opatrenia s právom Európskych spoločenstiev a právom Európskej únie. Zároveň je tiež bezpredmetné vyhotovenie tabuliek zhody.

6.	Účasť expertov pri príprave návrhu opatrenia a ich stanovisko k zlučiteľnosti návrhu opatrenia s právom ES/EÚ:
Na príprave návrhu opatrenia sa nezúčastnili experti.

Doložka vplyvov
k návrhu Opatrenia Národnej banky Slovenska o analýze rizík súvisiacich s bezpečnosťou prevádzkových priestorov bánk a pobočiek zahraničných bánk

1.	Odhad dopadov na verejné financie
Prijatím predloženého návrhu opatrenia sa nepredpokladá negatívny vplyv na štátny rozpočet, na rozpočty obcí, na rozpočty vyšších územných celkov (samosprávnych krajov) ani na ostatné rozpočty patriace do okruhu verejných rozpočtov.

2.	Odhad dopadov na obyvateľov, podnikateľské prostredie a iné právnické osoby
Realizáciou predloženého návrhu opatrenia sa nepredpokladá negatívny vplyv na obyvateľov, na podnikateľské prostredie a ani na iné právnické osoby.

3.	Odhad dopadov na životné prostredie
Realizáciou predloženého návrhu opatrenia sa nepredpokladá žiadny vplyv na životné prostredie (environmentálny vplyv).

4.	Odhad dopadov na zamestnanosť
Realizáciou predloženého návrhu opatrenia sa nepredpokladá žiadny vplyv na nezamestnanosť ani na zamestnanosť v Slovenskej republike.

B.	Osobitná časť

K § 1
Ustanovenie určuje obsah a rozsah analýzy rizík v podobe skutočností, ktoré sú z hľadiska bezpečnostného (bezpečnostno-technického a organizačného) podstatné pre ochranu jednotlivých obchodných miest, s možnosťou zohľadnenia konkrétnych podmienok každého obchodného miesta, v ktorom banka a pobočka zahraničnej banky poskytuje služby klientom vyžadujúce manipuláciu s peňažnou hotovosťou. 
Analýza rizík zahrnuje v súvislosti s obchodným miestom okrem stavebno-technického vyhotovenia a iných bezpečnostno-technických prvkov, vnútorného prostredia, zabezpečenia fyzickou ochranou a ďalších bezpečnostných opatrení aj posúdenie vonkajšieho prostredia obchodného miesta a organizačno-režimové opatrenia pre zamestnancov, klientov a iné osoby, keďže aj tieto skutočnosti priamo súvisia so zabezpečením primeranej ochrany obchodného miesta.

K § 2
Obsahom tohto ustanovenia je uviesť v zmysle splnomocňujúceho ustanovenia zákona čo sú tzv. ďalšie bezpečnostné opatrenia, ktoré nie sú uvedené priamo v § 38a ods. 2 zákona a ktoré je súčasne potrebné zohľadniť v analýze bezpečnostných rizík.

K § 3
Nadobudnutie účinnosti navrhovaného opatrenia je zosúladené s nadobudnutím účinnosti ustanovenia § 38a zákona č. 483/2001 Z. z. o bankách a o zmene a doplnení niektorých zákonov, v znení zákona č. 69/2005 Z. z., t. j. od 1. januára 2006.